GJELDSKRISEN I EUROPA: Tyskland skal kutte 80 milliarder

Tyskland viser vei for de andre EU-landene.

STRAMMER INN: Tysklands rikskansler Angela Merkel. Vis mer byoutline THOMAS PETER

Publisert: Oppdatert: 24. mai 2010 14:41 , Publisert: 24. mai 2010 10:39

De tyske myndighetene planlegger drastiske kutt for å redusere budsjettunderskuddet.

Det skriver Financial Times (FT).

5 % i minus

Kuttene er ventet å beløpe seg til 10 milliarder euro - eller drøyt 80 milliarder kroner - i året frem til 2016, sier anonyme regjeringskilder til FT.

Tyskland som er blant de flinkeste deltagerne i eurosonen, styrer mot et større budsjettunderskudd i 2010 enn det reglene i utgangspunktet tilsier.

Tyskland ligger an til et budsjettunderskudd på 5 prosent av brutto nasjonalprodukt (BNP) i 2010, mens 3 prosent er maksgrensen for landene som er med i eurosamarbeidet.

Det skal dog sies at Tyskland kommer svært godt ut av en sammenligning med landene rundt Middelhavet der budsjettunderskuddet drar seg opp mot 10 prosent av BNP.

Gjeldsregler i grunnloven

Den tyske regjeringen innførte i grunnloven tidligere i år sine egne svært strenge gjeldsregler. Disse reglene, som har fått kallenavnet gjeldsgiljotinen, legger langt større begrensninger på budsjettunderskudd enn reglene for euro-sonen.

Målet med de kommende kuttene er å komme seg til et underskudd på 3 prosent innen 2013, men ambisjonene er større på sikt.

Innen 2016 skal Tyskland ha klart å komme innenfor sine egen regler som maksimalt tillater et budsjettunderskudd på 0,35 prosent av BNP.

Økt skatt

Både skatteøkninger og lavere offentlig forbruk er forventede resultater av den tyske innstrammingspakken, til tross for at regjeringskoalisjonen ledet av rikskansler Angela Merkel tidligere har uttalt at skattekutt var et mål.

Finansminister Wolfgang Schaüble sa i et intervju søndag at reformer knyttet til arbeidsledighetstrygd og andre trygdeordninger kan være en de lav innstrammingene hvis de ble gjort på en slik måte at de fikk flere tilbake i jobb.

Europas vekstmotor

Financial Times skriver at til tross for at kuttene på 10 milliarder euro er i tråd med det Merkel tidligere har signalisert, så vil de tyske planene bli møtt med motstand hos andre euro-land.

Den enorme krisepakken på 750 milliarder euro som EU og Det internasjonale pengefondet (IMF) kom til enighet om for to uker siden, krever kraftige kutt for de landene som blir nødt til å benytte seg av den.

Disse kuttene vil imidlertid bremse den økonomiske veksten i Europa, og mange har håpet at Tyskland, som ikke vil ha behov for denne krisehjelpen, vil begrense sine kutt for å opprettholde veksten i eurosonen på kort sikt.

Torsdag kommer USAs finansminister Timothy Geithner til Tyskland for å møte Schäuble. Det er ventet at Geithner blant annet vil legge press på Tyskland til å opprettholde den innenlandske etterspørselen slik at veksten i Europa ikke helt stopper opp.

Hvorvidt det ønsket fører frem hos disiplinerte tyskere er svært usikkert.